《题夏氏停云轩 其二》
明代·钱宰

松江烟水留宾处，每忆良朋昼不关。稚子当门迎马首，吴姬洗盏立花间。

屋梁落月生颜色，竹上清风解佩环。矫首停云在天末，春醪谁共醉言还。

作者简介：（1299—1394）元明间浙江会稽人，字子予，一字伯钧。元至正间中甲科，时称宿儒。洪武初征修礼、乐书，授国子助教，进博士。后命订正蔡氏《书传》，书成赐归。有《临安集》。